ระบาดอีกแล้วลวงถามข้อมูลหนี้บัตรเครดิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท.เตือนประชาชนอย่าหลงเชื่อมิจฉาชีพหลอกลวงทางโทรศัพท์ ยกค้างหนี้บัตรเครดิตมาอ้างเพื่อล้วงข้อมูลการเงินกลับระบาดรอบใหม่ 
นายกำธร ประเสริฐสม หัวหน้าศูนย์ประสานงานแก้ไขปัญหาการปล่อยสินเชื่อ ธนาคารแห่งประเทศไทย (ธปท.) ได้ออกประกาศเตือนประชาชนอย่าหลงเชื่อโทรศัพท์หลอกลวงหนี้บัตรเครดิต ว่า ในระหว่างวันที่ 1018 มิ.ย.ที่ผ่านมา ทางศูนย์ได้รับโทรศัพท์ร้องเรียนจากประชาชนมากถึง 283 ราย ส่วนใหญ่แจ้งว่าได้รับโทรศัพท์จากบุคคลที่อ้างตัวเป็นเจ้าหน้าที่ ธปท. หรือเจ้าหน้าที่ธนาคารพาณิชย์ว่าเหยื่อเป็นหนี้ธนาคารพาณิชย์บางแห่งอยู่จากการใช้บัตรเครดิตไปซื้อของในห้างสรรพสินค้าเป็นเงินประมาณ 5 หมื่นบาท 
“โทรศัพท์ที่มิจฉาชีพส่วนใหญ่โทร.มักอ้างตัวให้น่าเชื่อถือ เพื่อแจ้งยอดหนี้บัตรเครดิต แล้วจะได้หลอกถามข้อมูลส่วนตัวทางการเงิน เช่น หมายเลขบัตรประชาชน วันเดือนปีเกิด หมายเลขบัตรเครดิต บัญชีเงินฝากธนาคาร เป็นต้น แล้วพอเหยื่อตกใจกับยอดหนี้บอกข้อมูลเหล่านี้ไป มิจฉาชีพเหล่านี้ก็จะนำข้อมูลไปทำบัตรเครดิตหรือบัตรเอทีเอ็มใหม่ ไปขอรายการแก้ไขที่ตู้เอทีเอ็ม ทำบัตรใหม่ หรือนำข้อมูลที่ได้ไปทำรายการต่างๆ หรือบางทีก็หลอกให้โอนเงินเข้าบัญชีที่มิจฉาชีพเปิดรอไว้เลยก็มี ฉะนั้นถ้าได้รับโทรศัพท์ที่อ้างลักษณะนี้ก็อย่าไปหลงเชื่อบอกข้อมูลส่วนตัวเด็ดขาด” นายกำธร กล่าว
ทั้งนี้ การหลอกลวงลักษณะดังกล่าวมีมาตั้งแต่ปี 2551 และระบาดเรื่อยมาระยะ โดยส่วนใหญ่มักจะอ้างว่าเป็นเจ้าที่ธปท. หรือพนักงานธนาคาร แล้วให้เบอร์โทรกลับ เพื่อหลอกให้เหยื่อเชื่อถือ ซึ่งที่ผ่านมาธปท.ได้แจ้งความกับสำนักงานตำรวจแห่งชาติไว้แล้ว แต่อย่างไรก็ตามถ้าประชาชนได้รับโทรศัพท์ลักษณะนี้ให้สันนิษฐานไว้ก่อนว่าเป็นมิจฉาชีพ เพราะธปท.จะไม่มีการติดต่อประชาชนโดยตรง ขณะที่เจ้าหน้าที่ธนาคารส่วนมากถ้าไม่มีธุรกรรมที่ลูกค้ามาติดต่อไปไว้ก่อนก็จะไม่ค่อยมีการติดต่อไปหาลูกค้าอยู่แล้ว อย่างไรก็ตามหากมีข้อสงสัยประชาชนสามารถโทรกลับมาสอบถามที่ศูนย์ฯได้ที่เบอร์ 022835900 ในเวลาราชการ m